После смрти аустријског цара Карла VI, Прусија, Шпанија, Баварска и Саксонија поставиле су наследне захтеве на аустријске земље. Пруски краљ Фридрих II Велики захтевао је Шлезију и 17. децембра 1740. године са војском од 27.000 војника упада у ту покрајину. Тиме је отпочео Први шлески рат који је један од подсукоба Рата за аустријско наслеђе. Аустрија је тим ратом била изненађена. У Шлезији је имала свега 7000 војника, а њена стајаћа војска (108.000 људи) била је дислоцирана по територији читаве монархије. У зиму је Аустрија приступила прикупљању војске. У Чешкој и Моравској прикупљено је 25.000 људи; из Војне крајине и Банске Хрватске је сваке године рата обезбеђивано 14-18.000 војника.